અન્ય રાજકીય વિશ્લેષક અને એચ. કે. આર્ટ્સ કૉલેજના અર્થશાસ્ત્રના પ્રાધ્યાપક ડૉ. હેમંત શાહ કહે છે,”મારા મતે આનંદીબહેન સરકારનું એકમાત્ર સારું કામ તે શહેરી ગરીબો માટેની આવાસ યોજના છે. બાકી મોટાભાગની કામગીરીમાં આનંદીબહેન સરકાર નરેન્દ્ર મોદીના મુખ્યમંત્રી કાર્યકાળને અનુસરે છે. સરકાર લોકોની પાયાની જરૂરિયાતો સંતોષવાને બદલે સરકારી તાયફા પાછળ કરોડો રૂપિયા વાપરી નાખે છે. આ વર્ષે ગુજરાતમાં પાણીની ભયંકર તંગીની જાણકારી હોવા છતાં કોઈ આગોતરું આયોજન કર્યું નહીં અને છેલ્લી ઘડીએ પાણીનાં ટેન્કરો દોડાવવાં પડે છે. સાહિત્ય અકાદમી જેવી સંસ્થાઓ પર કબજો કરીને સંસ્થાકીય ધોવાણ કર્યું.